
Varpu Tavi on kulttuuriantropologi, kirjailija ja seikkailija, joka seikkailee myös oman mielensä syvyyksissä. Tässä kirjassa hän etsii sisäistä hiljaisuuden soturiaan Wudangshanissa, Joensuussa ja Eppsteinissa – sekä henkisiä ja fyysisiä aseita vanhuuden varalle.


Vastuuvapaus: En ole saanut koulutusta kiinalaiseen lääketieteeseen, joten tämä kirja sisältää omia tulkintojani aiheesta. Kerron oman terveyspolun etsimisestä. Olen paneutunut kiinalaiseen lähestymistapaan (käyttämäni lähteet löytyvät kirjan lopusta) saadakseni etäisyyttä itseeni ja terveysongelmiini. Kirjan tarkoitus on toimia inspiraationa, jotta erilaisia fyysisen ja henkisen terveyden ongelmia potevat ja pohtivat uskaltaisivat etsiä uusia, itselleen toimivia reittejä ruumiin ja hengen tasapainoon. Pieniä osia tästä tekstistä olen aiemmin julkaissut blogikirjoituksissani sekä kirjassani Vaihdevuodet luonnollisesti (Docendo, 2020).









Omistettu isälleni,


joka oli minulle varhaisen lapsuuteni tärkein ihminen,


mutta joka myöhemmin sivusi elämääni vain etäältä


ja hyvin harvakseltaan, kunnes hänen


kuolinvuoteellaan löysimme yhteyden uudestaan


– ja hänen kuolemansa jälkeen halusin vihdoin


oppia tuntemaan hänet.

Lyhyeksi jääneestä mutta unohtumattomasta ystävyydestä kiittäen

Briony, Gael, Jérôme ja Lucy









TERVEYDEN- JA TRAUMANHOITOA KIINALAISILLA MAUSTEILLA


”Työnnä rohkeasti auki ovet, joiden ohi toiset mielellään hiipivät.”


- Goethe


Koska 60 on uusi 40, olen matkustanut Kiinaan potemaan keski-iän kriisiäni ja miettimään, kuka olen, miksi olen sellainen kuin olen, miksi poden juuri niitä vaivoja, joita poden – sekä ennen kaikkea, miten ja millaisena ihmisenä haluan viettää loppuelämäni. Kysymykseni itselleni kuului: mikä minusta tulee isona. Jatkanko tunnesolmujeni, yliherkkyyteni ja isätraumani kanssa rämpimistä vai saanko ne solmut auki ennen kuolemaani?


Tulin Kiinaan oppiakseni terveysqigongia, erityisesti šamanistisen perinteen Viiden eläimen qigongin, tutustuakseni taolaiseen filosofiaan ja sen pohjalta syntyneeseen terveydenhoitomenetelmään – sekä viettämään 60-vuotispäiviäni.


Taolaisuus on tuhansia vuosia vanha kiinalainen filosofia (ja samanniminen uskonto), joka on yksi Kiinan kolmesta suuresta opista kungfutselaisuuden ja buddhalaisuuden rinnalla. Taoismi on filosofiana skeptinen, suvaitsevainen, auktoriteettien vastainen ja yksilökeskeinen, siihen sisältyy myös ajatus siitä, että ihminen on osa luontoa ja sen kiertokulkua. Taolaisen filosofian pohjalta syntyi myöhemmin zenbuddhismi.

On maaliskuu, talvi ja kevät taistelevat vielä elintilasta. Harjoittelemme pihalla. Koutsini näyttää, miten Kilpikonna-qigong alkaa. Hänen pitkät ja hoikat sormensa liikkuvat äärimmäisen hienostuneesti. Kynnet ovat puhtaan valkoiset ja huolellisesti teräviksi viilatut sekä miehellä hämmästyttävän pitkät. Katselen omia kylmästä punertavia nakkisormiani, joiden liike on kömpelö. Tästä se alkaa. Loppuelämän jatkuva harjoittelu.

Tämä kungfukoulu sijaitsee Kiinassa Wudangshanissa. Wudangshan tarkoittaa Wudang-vuoristoa. Vuoristoa kutsutaan myös Syvän Rauhan Vuoriksi sekä Mysteerien Vuoriksi. Kaupunki on kiinalaisittain pieni, vain noin 40 000 asukasta. Seutu on taolaisuuden syntysija, täällä syntyivät wudang taiji ja qigong, kiinalaiset sisäiset kamppailulajit. Näissä ei kamppailla toista ihmistä vastaan, vaan pikemminkin oman mielen rajoitteiden kanssa. Hyökkäykseen vastataan myötäilemällä, pehmeästi vetäytymällä ja pakottomalla voimalla.


Wudang taijin ja qigongin alullepanijana pidetään eri lähteiden mukaan joko vuonna 960, 1247 tai 1279 syntynyttä taolaista munkkia Zhang Sanfengia, joka perimätiedon mukaan asui vuorilla, meditoi sekä harjoitteli, kunnes saavutti kuolemattomuuden.1 Kuolemattomuutta ei tässä yhteydessä pidä ymmärtää kirjaimellisesti ja biologisesti, vaan henkisellä tasolla. Zhang Sanfengin väitetään kuitenkin eläneen noin 200 vuotta, ja hänet lasketaan mukaan kiinalaisen mytologian ”kuolemattomien” joukkoon. Häntä pidetään täydellisyyden saavuttaneena sisäisenä soturina. Wudangin vuoristossa on useita taolaisia temppeleitä, joista osa on raunioina kulttuurivallankumouksen hävitysten ja vuosikymmenien rapautumisen jäljiltä. Jäljelle jääneet ovat nykyisin Unescon maailman kulttuuriperinnön suojelukohteita, niitä entisöidään ja kunnostetaan koko ajan.


Tätä kirjoittaessani Wudang-vuorilla vietetään suurta juhlaa: on kiinalaisen kuukalenterin mukaan 9. kolmatta kuukautta eli Zhang Sanfengin syntymäpäivä, länsimaisen ajanlaskun mukaan on 30.3. Ulkona on kylmä (kuten täällä sisälläkin, koska ilmanvaihto ja sen myötä lämmitys eivät ole päällä) ja sataa vettä, ja vuorilla on varmasti hyytävän jäistä – sekä lukemattomia kiinalaisia taolaisia kunnioittamassa Sanfengia ja rukoilemassa menestystä elämäänsä tai vaikkapa poikalasta. Taolaisuuden eletty uskonnollisuus ilmenee useimmiten sekauskonnollisina riitteinä, johon kuuluu rukouksia sekä perinteisestä kansanuskosta periytyneitä esi-isien kunnioitukseen liittyviä tapoja. Taolainen filosofia on harvinaisempi kiinnostuksen kohde.


Kiinalaisessa kulttuurissa on samoja piirteitä amerikkalaisen kanssa: raha puhuu ja määrä korvaa laadun. Yhteiskunnalliset erot ovat suuret. Upporikkaat ajavat Porscheilla ja Bentleyilla, rutiköyhät elävät köyhyysrajan alapuolella. Niin kutsutun kansankapitalismin tulon myötä yhä useammat unelmoivat vaurastumisesta pienyrittäjinä. Osa kungfumestareista on silkkoja bisnesmiehiä, ja niin taolaiset kuin buddhalaisetkin munkit toimivat usein rihkamanmyyjinä ja pääsymaksujen rahastajina.


Taolaisuudella tahkotaan nykyisin rahaa. Wudangshanin temppelialue lienee koko Kiinan ylirahastetuin, jo sisäänpääsy maksaa aika tavalla, ja lisämaksuja peritään kaapelihissistä sekä korkeimman huipun temppelialueelle pääsystä. Siinä vaiheessa kohtasin periaatteellisen rajani, en minä maksa kristillisiin kirkkoihinkaan sisäänpääsymaksua (Euroopassa olen nähnyt maksullisia kirkkoja), joten en taolaiseen temppeliinkään. Alueella myydään kaikenlaista taorihkamaa, keltaisia papereita esi-isille uhrattaviksi, rukoushelminauhoja sekä ilotulitusraketteja ja muita riittien tykötarpeita. Miljoonat kiinalaiset tarvitsevat työtä, joten mikseipä sitten hankittaisi elantoa vaikka taolaisen rihkaman myynnillä. Se kertonee myös kiinalaisesta mentaliteetista.


Wudangshanin kaupunki on parhaillaan yhtä suurta rakennustyömaata; kaaosmainen, pölyinen ja meluisa. Sen katuja ja rakennusten julkisivuja kunnostetaan suurta taolaiskonferenssia varten. Kun mieheni kanssa saavuimme tänne maaliskuun puolivälissä 2017, kaikki kadut olivat auki, rakennukset telineitten ja pressujen peitossa, ja kaikkialla korvia särkevä katuporien ja rakennustyömaitten melu sekä keuhkot tukkiva hiekka- ja sementtipöly. Koska saatavilla oli vain kiinankielisiä karttoja, emme edes tienneet olevamme koko ajan kaupungin ydinkeskustassa. Emme tienneet, mihin hotellimme sijoittui kartalla, emmekä sitä, mitä rakennustelineitten takana oli. Hotellin henkilökunnasta yksikään ei osannut edes kahta sanaa englantia. Minkä huomasimme viimeistään silloin, kun mieheni joutui esittämään pantomiimin saadaksemme vessapaperia hotellihuoneeseen.


Wudangshaniin pystytetään kiinalaisia Potemkinin kulisseja, sillä rakennuksiin lisätään vain uusi julkisivu, niitä ei millään tavoin peruskorjata. Tietenkin katukuvasta ja kaupungin yleisilmeestä tulee kauniimpi näin, mutta useita tuhansia vuosia vanhalta sivistykseltä ja uskomattoman hienolta kulttuuriperinnöltä voisi odottaa pysyvämpääkin rakentamista. Ilkeämielinen ja -kielinen voisi väittää, että tekeillä on ”Tao Disneyland”. Starbucks ja McDonalds jo ovat Kiinassa. Muutaman vuoden päästä kulissit jo tulevat lohkeilemaan pahasti, sillä Kiinassa rakennukset näyttävät alkavan hyvin pian rapistua. Syynä näyttävät olevan ilmansaasteet sekä huonosti ja halvalla rakentaminen.


Taolaisuutta yritettiin kitkeä väkisin pois kansasta kulttuurivallankumouksen aikana 1960-luvulla. Sen perinteet kuitenkin säilyivät maan alla, piilossa pienen piirin noudattamina. Se sallittiin uudelleen 1970-luvun jälkipuoliskolla. Vuonna 1999 Kiinan sisäministeriö kielsi henkistä ja fyysistä qigongia harjoittavan Falun Gong -liikkeen, koska piti sen suurta kannattajamäärää ja valtiosta riippumattomuutta uhkana niin kommunistiselle puoluehallinnolle kuin materialistiselle elämänkatsomuksellekin. Falun Gongin johtohahmon väitettiin myös sekaantuneen talousrikoksiin.


Sen jälkeen qigong on ollut vain rajoitetusti ja valvotusti sallittua. Kiinan nykyjohto on ottanut Wudangshanin alueen taolaisen perinteen ja sisäiset kamppailulajit osaksi säilytettävää kiinalaista kulttuuriperintöä – kuitenkin niin, että painotetaan niiden terveydellistä ja lääketieteellistä merkitystä sekä hyödyllisyyttä taistelulajien harjoittelemisessa. Filosofinen, henkiseen kehitykseen tähtäävä osuus jätetään vähälle huomiolle – ja šamanistinen puoli kokonaan huomiotta.

Se, että olen tänne päätynyt, on pitkän prosessin tulos. Tänään olen vakuuttunut siitä, että koko tähänastinen 60-vuotinen elämäni on ollut valmistautumista tähän. Olin 19-vuotias, kun opettelin radion kielikurssin avulla kiinan kieltä. Pysyvästi muistiin jäi vain tervehdys ”ni hao”. Mukanani on James Leggen englanniksi kääntämä I Ching, kiinalainen Muutosten kirja, jota olen kantanut muuttokuormissa asunnosta toiseen liki 40 vuotta. Nyt aion vihdoin lukea sen. Ymmärtämisestä en mene takuuseen. Laotsen Tao te ching Pertti Niemisen suomentamana on kulkenut elämässäni mukana sekin jo 30 vuotta. Sen olen lukenut jo monta kertaa, mukana kirja on nytkin. Taolaisuus ja buddhalaisuus, jotka historiansa alussa kytkeytyivät toisiinsa, ovat merkinneet minulle (ja merkitsevät koko ajan yhä enemmän) todellisuuden ja elämän tarkastelutapaa, elämän- ja luonnon filosofiaa, eivät new age -uskontoa tai riittien noudattamista.


Kymmenisen vuotta sitten löysin kiinalaisen šamanistisen tiikeriqigongin. Olen vuosia harjoitellut mestari Zhongxían Wun Amerikassa julkaisemien DVD:n ja kirjan avulla tiikeriqigongia, säännöllisen epäsäännöllisesti. Šamanistisella tarkoitetaan tässä yhteydessä muinaista, alkuperäistä ja esoteerista taolaista perinnettä. Alun perin qigong oli vain harvoille ja valituille sallittua.


Viimeiset seitsemän vuotta olen koonnut kirjallisuutta kiinalaisesta perinteisestä lääketieteestä sekä ruokavaliosta ja yrttiparannuksesta. Osa näistä kirjoista on mukanani kahdella lukulaitteella. Kaksi kirjaa raahasin repussa mukanani, koska pidin niitä tärkeinä lähteinä täällä ollessani. Toinen on Ted J. Kaptschukin yleisesitys kiinalaisesta traditionaalisesta lääketieteestä, toinen on Ping Zhangin käsikirja kasvojen nuorentamisesta kiinalaisperinteiden mukaan.


Taolaisen elämänfilosofian mukaan naisen elämä muuttuu seitsenvuotisissa sykleissä (miehen kahdeksanvuotisissa). Syvällinen kiinnostukseni terveyteen alkoi neljätoista vuotta sitten. Aloitin ruokavaliosta ja löysin sittemmin hiilihydraattitietoisiksi nimittämäni ruokavaliot. Tutkimusretkeni jatkui vaihdevuosien luonnollisiin hoitoihin, ja niistä hyvin luontevasti vanhenemiseen. Tähänastiset terveysponnisteluni ovat olleet askeleita oikeaan suuntaan, mutta se viimeinen tärkein pala on puuttunut.


Olen kaikki nämä vuodet toiminut ajatusteni ja ideoitteni koekaniinina, ja nyt olen ryhtynyt oman elämäni koe-eläimeksi penkoessani idän ja lännen viisautta aiheesta vanheneminen. En ole hylännyt länsimaista auringonlaskun tiedettä, vaan olen etsimässä täydennystä siihen auringonnousun pallonpuoliskon tuhansia vuosia vanhoista parannustraditioista. Mahdollisesti jo lähitulevaisuudessa kantasolututkimus vastaa tieteellisen tarkasti kysymyksiin siitä, miksi ja miten vanhenemme. Tässä kirjassa olen halunnut esittää tämänhetkiseen vanhenemista koskevaan tutkimustietoon intuitiivisen ja kokemusperäisen lisänäkökulman.


Mikä vanhenemisessa on väistämätöntä, muu kuin juuri se vanheneminen? Mitkä vanhuuden merkit ovat ennaltaehkäistävissä? Miten säilyttää keho joustavana ja toimivana? Miten säilyttää aivot ja aistit virkeinä? Miten vapautua sotalapsuuden vaurioittamien vanhempieni tunnevammaisesta epigeneettisestä perimästä? Miten löytää sisältään enemmän ja syvempää viisautta? Ennen kaikkea sitä. Kun huomaa, että ”parasta ennen” -päiväys ulkonäön osalta on auttamatta takanapäin, on aika havaita, että ”parasta jälkeen” -päiväys on henkisesti vielä edessäpäin. Terveyteni säilyttämiseksi olen saanut taistella ennen ja saan taistella jälkeenkin.


Kiinalaisessa perinteisessä lääketieteessä potilas on pääroolissa, hän on se tärkein tekijä paranemisprosessissa, ei lääke eikä lääkäri. Kiinalainen lääkäri tutkii potilaansa neljällä eri tavalla: tarkkailemalla potilaan kasvojen väriä ja kielen ominaisuuksia; kuulemalla ja haistamalla (kiinan kielessä nämä ovat yksi ja sama käsite) minkälainen on potilaan ääni, miltä kuulostaa hengitys ja mikä ominaishaju hänestä lähtee; kysymällä potilaalta, miten tämä itse kokee terveydentilansa; tunnustelemalla potilaan pulssia. Hän erottaa kolme tekijää, jotka vaikuttavat terveyden epätasapainotilojen synnyssä: ympäristö, tunne-elämä sekä elämäntavat.


Näitä kaikkia näkökulmia pengon parhaillaan. Olen tällä tutkimusretkelläni sekä potilas että oman elämäni lääkäri. Aloitan seikkailuni kohti omaa itseäni tyhjästä tilasta. Olen hypännyt normaaliarjestani kauas. Elän kungfuoppilaan säännöllistä ja kurinalaista elämää. Nukun kivikovalla patjalla, harjoittelen qigongia ja meditoin seisoma-asennossa joka päivä kerran tai kaksi, tavallisesti 40–50 minuuttia kerrallaan. Kolmasti päivässä kiiruhdan riisi- ja keittokuppini sekä syömäpuikkojen kanssa ruokalaan syömään yksinkertaista, suolatonta ja hyvin kevyesti maustettua kiinalaista ruokaa. Harjoittelemme vähintään viisi tuntia päivässä.


Aamiaisella tänään Lucy pyysi, että kertoisin oman maani ihmisille siitä oikeasta, tuhansia vuosia vanhasta kiinalaisuudesta. Hän sanoi, että vanhat kirjoitukset ovat kiinalaisille itselleenkin nykyään vaikeasti ymmärrettäviä, mutta ne kuitenkin ovat hienointa, mitä Kiinassa on syntynyt. Lupasin yrittää.


Lucy kertoi myös, että etunimeni kuulostaa äänneasultaan samalta kuin kiinan kielen merkit ”kaivaa” ja ”aarre”. Ryhdyn siis aarteen kaivuuhommiin. Harjoitan hiljaisuutta ja itsetutkiskelua.


Laotsea vapaasti lainaten: ”Tao alkaa hiljaisuudesta”.


Wudangshanissa Kukon vuonna 2017, täydellisyyden saavuttaneen sisäisen soturin Zhang Sanfengin syntymäpäivänä


Varpu Tavi


Suurin osa kirjan tekstistä syntyi Kiinassa tuolloin vuonna 2017. Myöhempinä vuosina olen täydentänyt ja lisännyt uusia elämän ja mielen kerroksia. Koska aikakäsitykseni on syklinen eikä lineaarinen, ja pohjimmiltaan elämänfilosofiani mukaan aika on vain ihmisen luomus, en välttämättä ole sen kummemmin selittänyt, miltä ajalta mikäkin lisäys on.


Joensuussa Lohikäärmeen vuonna 2024, 67-vuotispäivänäni


Varpu Tavi

”Olennaisinta Taon harjoittamisessa on vapautua himoista ja hermokiihotuksesta. Jos näitä mielenrauhan rikkojia ei poisteta, on mahdotonta saavuttaa tasapainoa. Samoin on laita hedelmällisen pellon, joka ei voi tuottaa hyvää satoa niin kauan kuin rikkaruohoja ei ole kitketty. Himot ja niiden hautominen ovat mielen rikkaruohoja; ellei niitä kitketä, keskittyminen ja viisaus eivät kehity.”


- Zhang Sanfeng

Juosta + pää + tie = tao





1. Taolaisessa mytologiassa ”kahdeksan kuolematonta” ovat joskus eläneitä ihmisiä, jotka ovat harjoittaneet taoa niin pitkään ja syvällisesti, että ovat saavuttaneet jumalankaltaisen kuolemattomuuden. He ovat kiinalaisen yhteiskunnan ala- ja keskiluokkien läpileikkausta edustavia myyttisiä hahmoja, jotka auttavat selviytymään vaikeuksista ja taistelevat sortoa ja epäoikeudenmukaisuutta vastaan. Heidän väitetään eläneen 200 vuotta, minkä jälkeen he ovat siirtyneet ”etäiselle saarelle”, josta he saattavat jälleensyntyä, kun heidän viisauttaan tarvitaan. Kahdeksan kuolemattoman legendaarisen hahmon lisäksi tunnetaan useita muitakin kuolemattomuuden saavuttaneita – ja tunnustetaan, ettei kaikkia kuolemattomuuden saavuttaneita edes tiedetä.









VIIDEN ELÄIMEN QIGONG, VIISI ELEMENTTIÄ, VIISI VUODENAIKAA


”Parantamisen taito on salaperäinen. Se on syvä kuin valtameri ja rajaton kuin taivas. Kuinka monella on pääsy todelliseen tietoon?”2
Keltainen keisari Huangdi


Legendan mukaan Zhang Sanfeng oivalsi Wudang qigongin lähtökohdan tarkkaillessaan, kuinka kurki ja käärme taistelivat luonnossa. Kurki teki jatkuvia hyökkäyksiä ja käärme väisteli. Lopulta kurki joutui luovuttamaan voimattomana. Toisen legendan mukaan hän näki tällaisen unen. Joka tapauksessa Zhang Sanfeng tämän oivallettuaan kehitti sisäisestä voimasta kumpuavan pehmeän ja väistävän taistelulajin periaatteen (neijiquan).


Kiinalaiset taistelulajit jakautuvat kahteen pääryhmään, ulkoisiin ja sisäisiin. Ulkoisia kamppailulajeja on enemmän. Ne perustuvat liike-energiaan ja fyysiseen voimaan, ja siten ne ovat kamppailuharjoituksiays. Sisäisiä taistelulajeja on paljon vähemmän, ja ne jakautuvat kolmeen pääryhmään: taijiguan, xingyiguan ja baguazhang. Niissä harjoitukset vaikuttavat salaperäisemmiltä, koska niissä liikutaan vain vähän tai ei ollenkaan. Liikkeen synnyttämän energian sijaan niissä keskitytään energian liikkeeseen. Ulkoisissa kamppailulajeissa ajatellaan, että hyökkäys on paras puolustus, sisäisissä taas puolustus on paras hyökkäys, kuten amerikkalainen taijiguanin opettaja Jan Diepersloot kiteyttää.


Qigongin juuret kuitenkin ovat paljon kauempana menneisyydessä, kiinalaisen monituhatvuotisen kulttuurin alkulähteillä, taolaisuuden, buddhalaisuuden ja kungfutselaisuuden historiassa. Qigongin neljä pääjuurta ovat buddhalaisluostarit, taolaisten mestareiden esoteeriset koulut, yrttiparantajien eli herbalistien ja perinteisen kiinalaisen lääketieteen lääkäreiden parannustaito sekä erilaiset taistelulajien koulut. Näiden kaikkien mukaan qigong on harjoitusta, jolla autetaan qi-energian parempaa virtausta terveyden ja tasapainon vuoksi, ja joka mahdollistaa korkeamman tietoisuuden tilan sekä auttaa ihmistä löytämään oman sisäisen potentiaalinsa ja kehittymään oman elämänsä sisäiseksi soturiksi.


Sanalla qigong tarkoitetaan työskentelyä qin kanssa. Qigong-harjoitus voidaan ymmärtää meditaatioksi liikkeen avulla. Sen liikesarjat ovat hitaita ja pehmeitä, ja liikkeet tehdään syvään mutta tasaisesti ja pehmeästi hengittäen sekä tyynessä, meditativisessa mielentilassa. Qigongia harjoitetaan niin Kiinassa kuin muuallakin maailmassa rentoutumisena, ennaltaehkäiseväna terveydenhoitona ja itseparantamisena. Mutta se toimii myös täydentävänä lääketieteenä, meditaationa, mielen ja ruumiin kokonaisvaltaisena kehittämisenä sekä taistelulajien tukiharjoituksena.


Vuosisatojen aikana on kehitetty satoja eri harjoitusmuotoja. Sanonnan mukaan qigongkouluja on 1000 ja erilaisia qigongtekniikoita jokaisessa koulussa 1000. Vanhassa taiji-vitsissä kysytään, kuinka monta taiji-opettajaa tarvitaan vaihtamaan sähkölamppu. Oikea vastaus on kolmetoista. Yksi vaihtaa lampun ja loput kaksitoista puistelevat päätään, ettei tuo ole se tapa, jonka oma mestarini opetti.


Perinteisesti tietoa on siirretty mestarilta oppilaalle perimyslinjoina, jotka kaikki ovat säilyttäneet omat tulkintansa ja metodinsa. Tällä hetkellä qigong jakautuu kolmeen pääsuuntaukseen: lääketieteellinen qigong keskittyy terveydenhoitoon, martiaalista qigongia käytetään taistelulajien apuharjoituksena ja spirituaalinen qigong vaalii vanhaa šamanistista perinnettä. Rajalinjat eivät käytännössä ole selkeät, hyvin usein nämä myös sekoittuvat. Oma painopisteeni on spirituaalisessa terveydenhoidossa sekä elämän- ja luonnonfilosofiassa.

Qigongin vaikutuksista eri sairaudentiloihin on tehty useita tutkimuksia, kuten esimerkiksi korkean verenpaineen, kivun ja syövän hoidossa. Kaikkein systemaattisimmat katsaukset kliinisistä tutkimuksista eivät kuitenkaan ole olleet näytöltään yhteneviä; tutkimusten laatu ei ole ollut riittävä, jotta tässä vaiheessa voitaisiin tieteellisesti osoittaa qigongin terveyshyödyt. Toisaalta esimerkiksi joogan terveyshyödyistä on kertynyt ja kertyy jatkuvasti lisää tutkimusnäyttöä, ja Harvardin yliopistossa jo tutkitaan taiji -harjoituksia, joista tähänastisen näytön mukaan on selkeää hyötyä terveydenhoidossa. Harjoitukset lisäävät askelvarmuutta sekä kognitiivisia kykyjä vanhalla iällä. Samaa pätee varmasti myös qigongiin. En kuitenkaan odottele tieteellistä näyttöä, vaan hoidan terveyttäni qigongilla, koska yhden naisen eläinkokeeni osoittavat sen hyödyt niin kiistatta, että ne riittävät oman elämäni näytöksi.


Länsimaisen terveystutkimuksen pitää aika tavalla muuttaa perusoletuksiaan, teorioitaan ja metodejaan ennen kuin kiinalaiset terveyskäsitykset avautuvat tutkittaviksi.

Jotta länsimainen ihminen voisi edes yrittää ymmärtää taolaista terveysfilosofiaa ja qigongia, hänen on hyvä sisäistää käsitteet qi sekä yin (jin) ja yang (jang). Alkuperäisessä ja konkreettisessa merkityksessään qi tarkoittaa ilmaa ja hengitystä. Siitä käsite on laajentunut koskemaan ihmisen vitaalienergiaa. Qi käännetään tavallisesti energiaksi tai elämänenergiaksi, kaikkeuden energiaksi jne. Qi tulkitaan usein universaaliksi energiaksi, joka pitää sisällään lämmön, valon sekä sähkömagneettisen energian. Sitä on verrattu sähköön, sen tasavirtaan ja vaihtovirtaan. Qi voidaan ymmärtää myös aineen, energian ja hengen suhteeksi. Ted J. Kaptchukin mukaan mikään länsimainen käännös ei kuitenkaan täsmällisesti vastaa qin kiinalaista merkitystä. Hän esittää, että qi pitäisi ymmärtää materiaksi energian rajapinnassa tai energiaksi, joka on juuri materialisoitumassa. Jo tämän käsitteen sisällön spekulointi on Kaptchukin mielestä täysin länsimaista, kiinalaiset tekstit eivät edes yritä tehdä itse sanaa ymmärrettäväksi. Qi ymmärretään Kiinassa funktionaalisesti, vaikutuksensa kautta.


Gong puolestaan merkitsee harjoittelua, taitoa ja saavutusta ponnistelun kautta. Qigongharjoitukset ovat siten tapoja kehittää ja tasapainottaa elämän energiaa, erityisesti terveyden saavuttamiseksi. Qi'llä on kolme tavallista lähdettä. Juan-qi on alkuperäinen, syntymää edeltävä qi, joka osaltaan on vastuussa ihmisen peritystä olemuksesta. Toinen qin lähde on ravinto. Kolmas qin lähde on hengitysilma, josta keuhkoihin hengitetään qi'tä.


Qi'llä on erilaisia tehtäviä. Se seuraa jokaista liikettä, niin fyysistä kuin henkistäkin: kävelyä, syömistä, ajattelua, motivaatiota, unelmointia jne. Qi ei ole syy, vaan seuralainen kaikessa nousussa ja laskussa, tulemisessa ja menemisessä. Qi suojaa ihmiskehoa ympäristön vaikutuksilta. Qi on harmonisten muodonmuutosten lähde, se on mukana kaikessa aineenvaihdunnassa. Qi säännöstelee eritteitä ja pitää traditionaalisen kiinalaisen lääketieteen (TCM) mukaan ”elimet paikoillaan”. Qi myös lämmittää ruumiin. Qin eri lajeja ovat elinten qi, meridiaanien qi, ravinnon qi, vastustuskyvyn qi sekä hengityksen qi.


Qin epätasapainotiloja on erilaisia: qin puute ilmenee haluttomuutena liikkua, Munuaisten qin vaje inkontinenssina ja turvotuksina (edeemina). Qin vaje voi ilmetä myös murtuneena qinä, joka on äärimmäinen qin puutostila, se voi ilmetä esimerkiksi kohdun laskeumana, peräpukamina tai henkisellä tasolla syvänä suruna, aloitekyvyttömyytenä tai motivaation puutteena. Tukkeutuneesta qi'stä puhutaan, kun qin normaali liike kehossa on estynyt. Tämä voi ilmetä turvotuksena rintakehässä tai mahassa silloin, kun maksan qi on tukkeutunut. Qi saattaa myös virrata väärään suuntaan, kuten silloin kun vatsan qin kulkiessa väärään suuntaan seuraa pahoinvointia ja oksentamista.


Kaptchuk esittelee kirjassaan yinin ja yangin epätasapainon eri ilmenemismuotoja, joita on lukuisia, mutta joiden perusmalleja on kahdeksan. Nämä kahdeksan perusmallia muodostavat neljä vastakohtaparia: yin/yang, kylmyys/kuumuus, sisäinen/ ulkoinen (syvyys/pinta) sekä puutos/liiallisuus. Yin määritellään myös feminiiniseksi, yang maskuliiniseksi. Mitään arvottamista määritelmät eivät sisällä, molemmat ovat yhtä tärkeitä. Vaikka yin ja yang ovat erilaisia ja toistensa vastakohtia, ne eivät voi olla erossa toisistaan. Yin ja yang tasapainottavat toisiaan. Silloin kun ihminen on terve, yin ja yang toimivat hänen kehossaan tasapainossa. Niiden vuorovaikutus ei ole pysähtynyt, vaan se on jatkuvassa hienovaraisessa liikkeessa siirtymässä yhdestä toiseen. Tämä jatkuva muodonmuutos on kaikkien muutosten lähde, joita elämässä esiintyy. Helposti ymmärrettävä esimerkki on hengitys, jossa sisään- ja uloshengitys vuorottelevat; ja silloin kun kaikki toimii kuten kuuluu, ne vuorottelevat tasaisella, rauhallisella rytmillä. Taolaisen terveysihanteen mukaan hengityksen pitäisi kulkea kuin lapsella, kevyesti ja rauhallisesti.


Laotse runoili aikoinaan: ”Se, minkä halutaan kutistuvan, täytyy ensiksi levittää; se, minkä halutaan heikentyvän, täytyy ensin tehdä vahvaksi.” Tätä yinin ja yangin vuorovaikutusliikettä heijastavat qigong-harjoitukset. Niiden syvin tarkoitus on kerätä ihmiseen qi'tä sekä tasapainottaa yinin ja yangin vaikutus kehossa ja mielessä.


[image: ]


Viiden eläimen qigongissa on viisi eri liikesarjaa. Jokainen niistä on oma kokonaisuutensa. Jokainen niistä liittyy omaan elementtiinsä eli muuttuvaan vaiheeseensa3 samoin kuin omaan vuodenaikaansa. Kiinalaisille viides vuodenaika tarkoittaa loppukesän ja alkusyksyn sadonkorjuuaikaa.


Viisi muuttuvaa vaihetta ovat Tuli, Maa, Metalli, Vesi ja Puu. Nämä viisi vaihetta edustavat kaikki elämän kiertokulkua: tuli polttaa puuta, tuottaa lämpöä ja energiaa, jota tarvitaan muutokseen ja aineenvaihduntaan; maa on luotu tuhkasta, jonka tuli oli synnyttänyt, ja joka ravitsee maata, jotta kaikki elävä voisi kukoistaa. Metalli on muodostunut maan mineraaleista. Vettä tarvitaan minkä tahansa elämän alkamiseen. Kun siemen on kylvetty maahan ja sille annettu vettä, siitä kasvaa puu. Puu on polttoainetta, jota tarvitaan tulen luomiseen.


Tässä kungfukoulussa opetettavassa Viiden eläimen qigongissa eläimet ovat kilpikonna, kurki, tiikeri, käärme ja lohikäärme. Monissa qigong-suuntauksissa kilpikonnan sijalla on leopardi, joissakin tyyleissä mukana ovat apina, kauris ja karhu. Myös niiden kohde-elimet ja liittyminen muuttuviin vaiheisiin vaihtelevat. Tässä kirjassa tarkoitan Viiden eläimen qigongista puhuessani Wudang Daoist Wuxing Qigongia eli Wudang-vuoriston taolaista viiden elementin qigongia, ja noudatan sen selityksiä.


Kilpikonnan muuttuva vaihe on Vesi ja vuodenaika talvi. Se liittyy ihmiskehossa Munuaisiin4, niinpä kilpikonna-qigongin harjoittaminen tekee hyvää Munuaisten toiminnalle. Kurjen vaihe on Tuli, vuodenaika kesä, ja se liittyy Sydämen toimintaan. Kurki-qigongin harjoittaminen parantaa mielialaa ja lisää energisyyttä. Tiikerin vaihe on Maa, vuodenaika on loppukesä ja varhaissyksy, ja se vaikuttaa Pernan toiminnassa. Tiikeri-qigongin harjoittaminen on hyväksi Pernalle (joka kiinalaiskäsityksen on yksi kokonaisuus sapen ja ruoansulatuksen kanssa) sekä tekee jänteistä ja luista vahvemmat. Käärmeen vaihe on Metalli, vuodenaika loppusyksy, ja se liittyy Keuhkoihin. Käärme-qigongin harjoittaminen on hyväksi keuhkoille ja tekee kehosta joustavan. Lohikäärmeen vaihe on Puu, vuodenaika kevät, ja se liittyy Maksan toimintaan. Lohikäärme-qigongin harjoittaminen on hyväksi Maksalle ja puhdistaa verta.


Viiteen muuttuvan vaiheeseen liitetään myös erilaisia tunnetiloja ja värejä. Veden hallitseva tunne on pelko, Tuli yhdistyy iloon, Maa huoleen, Metalli suruun ja Puu ärtymykseen. Veden värejä ovat tummansininen ja musta, Tulen väri on punainen, Maa liitetään keltaoranssiin, Metalli valkoiseen ja Puu vihreään. Väreistä ja niiden käytännön merkityksistä kerron lisää ruokavaliota koskevassa luvussa Ihan kiinalainen dieetti (s. 132).


Kiinalaistradition mukaan useimmat ihmiset syntyvät kehotyyppiin, joka heijastaa yhtä viidestä peruselementistä. Sen seurauksena jokaisella on omat ravitsemukselliset tarpeensa, terveysongelmansa, jopa persoonallisuustyyppinsä, joka vastaa hänen muuttuvaa vaihettaan ja vuodenaikaansa. On toki myös mahdollista kuulua useampaankin vaiheeseen. Varsinkin nykyiset stressaavat ja epäterveelliset elämäntavat voivat johtaa kroonisiin terveysongelmiin, jotka heijastelevat eri kehotyyppien ongelmia. Siinäkin tapauksessa yksi vaihe on tavallisesti hallitseva.

Olen kiinalaisessa horoskoopissa Kukko. En kovinkaan paljoa ymmärrä sen kummemmin kiinalaisesta kuin länsimaisestakaan horoskoopista mutta aiemminkin olen aina ajatellut, että koska olen Kukko (ja Oinas) tunnusvärini on punainen ja elementtini tuli. Kun aloin paneutua kiinalaiseen terveysajatteluun havaitsin itsessäni piirteitä tulen lisäksi myös Metallista ja Vedestä.


Vuonna 1957 kiinalaisen uuden vuoden jälkeen syntyneet ovat kiinalaisen astrologian mukaan tulikukkoja. En usko, että se kuitenkaan on niin mekaanista ja yksinkertaista, oletan että eri vuodenaikoina ja erilaisissa elämänvaiheissa ihmisellä saattavat vaihtuakin dominoivat elementit, tai ainakin jonkin toisen vaiheen vaikutus lisääntyä. Intuitiivisesti ajattelen, että luontaisesti edustan Tulen muuttuvaa vaihetta, mutta ollessani kroonisesti stressaantunut, ahdistunut ja hermostunut Vesi tai Metalli alkavat dominoida.


Koska liitän itseni sekä Tuleen että Metalliin ja Veteen, värejäni ovat punainen, valkoinen, tummansininen ja musta. Tämä ei tarkoita, että minun pitäisi ryhtyä pukeutumaan noihin väreihin, vaan sitä että minun kannattaa syömisissäni suosia noita värejä. Länsimainen rationaalinen mieli todennäköisesti pitää hölynpölynä tämänkaltaista ajattelua, mutta itse ymmärrän nämä käsitteet välineinä, ja ennen kaikkea symboleina, jotka auttavat itsetuntemuksen ja itseymmärryksen kehittymisessä.


Siinä, missä länsimainen lääketiede nojaa diagnoosinteossa mitattavin asioihin ja määrää oireiden ja mittausten mukaan lääkkeet, perustaa kiinalainen lääketiede diagnoosinteon yksilön havainnointiin ja yrittää löytää esiin epätasapainon. Ted J. Kaptchukin mukaan epätasapainolle ei etsitä syytä, vaan epätasapaino pyritään havaitsemaan ja korjaamaan tasapainottavilla toimenpiteillä. Kiinalaisessa lääketieteessä painopiste on siten laadullisella arvioinnilla, potilaan tilan tarkastelussa.


Koska täällä akatemiassa olen jatkuvasti yin ja yang -symbolien ympäröimänä, etsimättä mieleeni tuli luonteva vertauskuva: siinä missä länsimainen lääketiede on yang, on kiinalainen yin. Ne täydentävät toisiaan jatkuvassa harmonisessa liikkeessä. Kiinassa tämä täydentävyys ymmärretään ja tunnustetaan. Esimerkiksi kirurgiassa tarvitaan ilman muuta länsimaisia menetelmiä. Kiinassa on myös ilmestynyt useita kirjoja ja artikkeleita, joissa kerrotaan länsimaisen sairausluokituksen mukaiset vastineet kiinalaisille sairaudentilan määritelmille. Länsimaissa, ja varsinkin Suomessa, on vielä pitkä matka siihen, että virallisessa lääketieteessä ymmärrettäisiin laadullisesti mitattavien parantamismenetelmien merkitys. Mutta se, että johonkin on pitkä matka, ei tarkoita, etteikö eteenpäinmenoa tapahtuisi, ja etteikö joskus päästäisi perille. Länsimainen lääketiede keskittyy oireiden ja yksittäisten elinten sairaustilojen poistamiseen. Kiinalainen lääketiede sen sijaan on mitä suurimmassa määrin funktionaalista: se keskittyy häiriötilan korjaamiseen ja toimintojen tasapainottamiseen. Länsimaisessa lääketieteessä pyritään diagnoosin mukaisten oireiden poistamiseen ja sairauskohtaiseen paranemiseen. Kiinalaisessa lääketieteessä tavoitteena on kokonaisvaltaisesti terve, sekä itsensä että elämänsä ja muiden ihmisten kanssa tasapainossa oleva ihminen.





2. Sitaatti on Maoshing Nin saksaksi käännetystä kirjasta, vapaa suomennos Varpu Tavi


3. Länsimaisissa käännöksissä puhutaan usein elementeistä, joka on vanha käännös ja staattisena olomuotona hiukan virheellinen. Englannin kielessä käytetään elementin lisäksi sanaa ”phase”, mutta mielestäni ”faasi” on uussuomea, eikä kuvaa mitään. Saksan kielessä esiintyy elementin lisäksi ”Wandlungsphase”, joka on jo paljon lähempänä alkuperäistä merkitystä, sen sijaan suomen kielen ”muutosvaihe” ei sekään kielikorvani mukaan ole ihan oikea termi, niinpä käytän vakiintuneen ”elementin” lisäksi ilmaisua ”muuttuva vaihe”, joka kohtuullisen hyvin välittää olomuodon jatkuvan muutoksen ja liikkeen merkityssisällön.


4. Kirjoitan nämä kiinalaisen lääketieteen käsitteet isolla alkukirjaimella Denis Vinokurin tapaan, koska ne poikkeavat länsimaisesta puhtaasti elimellisestä käsityksestä. Ted Kaptchuk kirjoittaa, etteivät Sydän, Keuhkot ja Munuaiset kiinalaisessa lääketieteessä ole fyysisesti sydän, keuhkot ja munuaiset. Ne on ymmärrettävä pikemminkin ”rooleina näytelmässä, joka kertoo terveydestä ja sairaudesta”.




OEBPS/images/7_1.jpg
1515





OEBPS/images/5_1.jpg





OEBPS/nav.xhtml




		Lisätietoja kirjasta



		Omistuskirjoitus



		Kiitokset



		Sisällysluettelo



		Terveyden ja trauman hoitoa kiinalaisilla mausteilla



		Viiden eläimen qigong, viisi elementtiä, viisi vuodenaikaa



		Kilpikonna

		Veden muuttuva vaihe



		Jousi on vireessä ja jännität yhä



		Tuijotat, mutta et näe kätkettyä



		Voitko keskittää levottoman sielusi?



		Paluu alkuun on nimeltään hiljaisuus









		Käärme

		Metallin muuttuva vaihe



		Akatemiakoira nuuhkii elämän nurkkia



		Kuolemattomien takaperinkävelyä



		Sisäinen alkemisti kamppailee itsensä kanssa



		Medicus curat, natura sanat









		Tiikeri

		Maan muuttuva vaihe



		Tiikeri ja lohikäärme kurkottavat taivaaseen



		Yang tasapainottaa yinin, Tuli liian Veden



		Elämäntapainflammaation rutto leviää



		Kirkastaako älysi kaikki neljä suuntaa ilman toimintaa?









		Kurki

		Tulen muuttuva vaihe



		Ihan kiinalainen dieetti



		Gua sha ja muita kauneudenhoidon salaisuuksia



		Tiibetiläinen valtamerihieronta



		Zen ja teen juonnin taito









		Lohikäärme

		Puun muuttuva vaihe



		Kun äly ja tiedot nousivat esille, saapui suuri teeskentely



		Hoida asiat ennen kuin ne ovat edessäsi



		Hui chun gong eli kevään paluu



		Naurava Buddha









		Lähteet ja inspiraatiot



		Lisätietoja kirjailijasta



		Valmistus merkinnät



   





Page List





		4



		5



		7



		8



		9



		11



		12



		13



		14



		15



		16



		17



		18



		19



		20



		21



		22



		23



		24



		25



		26



		27



		28



		29



		30



		31



		32



		33



		34



		35



		36



		37



		38



		39



		40



		41



		42



		43



		44



		45



		46



		47



		48



		49



		50



		51



		52



		53



		54



		55



		56



		57



		58



		59



		60



		61



		62



		63



		64



		65



		66



		67



		68



		69



		70



		71



		72



		73



		74



		75



		76



		77



		78



		79



		80



		81



		82



		83



		84



		85



		86



		87



		88



		89



		90



		91



		92



		93



		94



		95



		96



		97



		98



		99



		100



		101



		102



		103



		104



		105



		106



		107



		108



		109



		110



		111



		112



		113



		114



		115



		116



		117



		118



		119



		120



		121



		122



		123



		124



		125



		126



		127



		128



		129



		130



		131



		132



		133



		134



		135



		136



		137



		138



		139



		140



		141



		142



		143



		144



		145



		146



		147



		148



		149



		150



		151



		152



		153



		154



		155



		156



		157



		158



		159



		160



		161



		162



		163



		164



		165



		166



		167



		168



		169



		170



		171



		172



		173



		174



		175



		176



		177



		178



		179



		180



		181



		182



		183



		184



		185



		186



		187



		188



		189



		190



		191



		192



		193



		194



		195



		196



		197



		198



		199



		200



		201



		202



		203



		204



		205



		206



		207



		208



		209



		210



		211



		212



		214



		215



		216



		217



		218



		219



		220



		221



		222



		223



		224



		225



		226



		227



		228











OEBPS/images/cover.jpg
B






OEBPS/images/16_1.jpg





OEBPS/images/27_1.jpg





OEBPS/images/12_2.jpg





OEBPS/images/25_1.jpg





OEBPS/images/12_1.jpg





OEBPS/images/24_1.jpg





OEBPS/images/21_1.jpg





OEBPS/images/20_1.jpg





